લગભગ બધાં માટે તૈયાર રહેતી આ સજા માટે બહારથી તૈયાર દેખાતી હતી, પણ એનાં અંતરની મૂંઝવણ તો એ જ જાણે ! ઘરની જવાબદારી, બાળકોની ચિંતા, ભવિષ્યની ગોઠવણ કરવામાં મૃદુલા નોકરીમાં ક્યારે ભ્રષ્ટાચારના આરોપમાં મૂકાઇ, તેની તેનેય ખબર ના રહી. આખી જિંદગી જેણે જાતે મહેનત કરી હોય, કેટકેટલાયે પ્રસંગોએ તેની પરીક્ષા કરે હોય, ને છતાંય હિંમત ના હારેલી મૃદુલા હજી તો અડીખમ જ ઊભેલી કંઇ કેટલાય તોફાનો હ્રદયમાં સંઘરી ઊછળતા પ્રશ્નો સાથે સામે કાંઠે પાર પડવા મૃદુલા આજે મધદરિયે અટવાઇ પડી હતી. એક વાર તે અહીં આવી તો ગઇ હતી, પણ ત્યાંથી બહાર નીકળવાનો કોઇ રસ્તો તેને દેખાતો નહોતો. જામીન પર છુટવાની આશાએ તો ત્યાં કોટડીમાં રહેતી બધી બહેનો જીવતી હતી. મૃદુલા પણ એ જ રાહમાં ત્યાં રહેતી હતી. વિધિની વિચિત્રતા તો એ હતી કે એ જે દિવસે જેલમાં ગઇ એ હતો શુક્રવાર. બીજો દિવસ બીજો શનિવાર. કોર્ટનું કામકાજ બંધ. પછીનો દિવસ રવિવાર. રજાનો દિવસ. તેના કુંટુંબીઓ ગમે તેટલી દોડાદોડી કરે તોય મૃદુલા શુક્રવાર સાંજે જેલમાં ગઇ એ હવે સોમવાર સાંજ પહેલાં બહાર આવી શકે તેમ નહોતી.